**Par izmaiņām valsts apmaksātā vakcinācijā pret cilvēka papilomas vīrusa (CPV) infekciju**

**Informācija ārstniecības iestādēm**

Iepriekš valsts apmaksātu vakcināciju pret CPV infekciju saņēma meitenes un zēni 12 gadu vecumā saskaņā ar bērnu vakcinācijas kalendāru un valsts garantēja iespēju vakcinēties līdz 17 gadu vecumam (ieskaitot) bērniem, kuri nav laikus vakcinējušies. **Bērnu vakcinācija un vakcīnu pasūtīšana notiek nemainītā kārtībā.**

**Paplašinātās vakcinācijas iespējas (prioritārās iedzīvotāju grupas)**

Atbilstoši grozījumiem normatīvajā regulējumā[[1]](#footnote-1) ir paplašinātas vakcinācijas iespējas, paredzot valsts apmaksātu vakcināciju šādiem iedzīvotājiem, **kuri iepriekš nav vakcinēti pret CPV infekciju** (**uzskaitītas prioritārā secībā, kādā ir jāveic vakcinācija atbilstoši vakcīnas pieejamībai**):

1. **grupa:** paaugstinātam riskam pakļautie iedzīvotāji:
* sievietes no 18 līdz 55 gadiem ar dzemdes kakla adenokarcinomu in situ (AIS) un pirms vai pēc dzemdes kakla vidējas/smagas pakāpes displāzijas (HSIL) ķirurģiskas ārstēšanas;
* sievietes no 18 līdz 45 gadiem ar priekšvēža izmaiņām - CIN 2/3 (dzemdes kakls), VaIN 2/3 (maksts), VIN 2/3 (vulva) un AIN 2/3 (anālais kanāls);
* sievietes un vīrieši no 18 līdz 45 gadiem ar imūnsupresiju bez HIV infekcijas;
* sievietes un vīrieši no 18 līdz 45 gadiem ar HIV infekciju;
1. **grupa:** sievietes un vīrieši 25 gadu vecumā;
2. **grupa:** sievietes un vīrieši vecumā no 18 līdz 24 gadiem (ieskaitot).

**Vakcinācijas nodrošināšana**

Par iedzīvotāju vakcināciju ar kalendārajām vakcīnām primārā atbildība ir viņu ģimenes ārstiem, tāpēc vakcināciju pret CPV nodrošina ģimenes ārsts. Ja ģimenes ārsts savā praksē vakcināciju neveic, viņš nosūta pacientu vakcinācijai savā sadarbības iestādē. No 2025. gada 1. oktobra 1. grupas pacientus varēs vakcinēt arī klīniskajās universitātes slimnīcās.

Lai ģimenes ārsts varētu pārliecināties par pacienta piederību paaugstināta riska grupai (ja ģimenes ārstam nav šādas informācijas), nepieciešams ir ārsta speciālista (piemēram, ginekologa, infektologa) nosūtījums, kurā norādīta indikācija vakcinācijas veikšanai: “*Rekomendēta vakcinācija pret CPV infekciju, jo persona pieder paaugstināta riska grupai*”.

**Vakcinācijas shēma pret CPV infekciju**

Iepriekš nevakcinētām personām CPV vakcīnu jāsaņem 2 devas ar vismaz 6 mēnešu intervālu starp vakcīnas devām. Personām ar noteiktiem imūnsupresīviem stāvokļiem rekomendēts ievadīt 3 devas secīgi 0., pēc 1–2 mēnešiem un pēc 6–12 mēnešiem (starp pirmo un otro devu minimālais intervāls 4 nedēļas, starp otro un trešo devu minimālais intervāls 12 nedēļas, starp pirmo un trešo devu minimālais intervāls 5 mēneši)[[2]](#footnote-2).

Valsts apmaksāts vakcinācijas kurss pret CPV infekciju **tiek pabeigts** arī tad, ja vakcinējamās personas vecums 2. vai 3. potes ievadīšanas laikā jau pārsniedz vecumu, kurā tiek nodrošināta valsts apmaksāta vakcinācija (*piemēram, ja persona saņem 1. devu savā noteiktā vecumā*  – *25 gadi, bet līdz 2. devas saņemšanai personai paliek 26 gadi*  – *arī šajā gadījumā vakcinācijas kurss tiek pabeigts no valsts apmaksātiem līdzekļiem*).

**Pieejamais vakcīnas apjoms un pasūtīšanas kārtība**

Katrai vakcinācijas iestādei **paplašinātās vakcinācijas nodrošināšanai 2025. gadā** ir pieejams papildu vakcīnas apjoms, kas ir ekvivalents vidējam viena mēneša vakcīnas pasūtījumam.

Aicinām vakcinācijas iestādes laikus (līdz šī gada 15. oktobrim) nodrošināt vakcīnas pret CPV infekciju pasūtīšanu paplašinātās vakcinācijas veikšanai 2025. gadā.

**Par vakcinācijas faktu reģistrāciju**

Atgādinām, ka vakcinācijas fakti par visām veiktajām vakcinācijām ir jāievada Vienotās veselības nozares elektroniskajā informācijas sistēmā noteiktajā kārtībā[[3]](#footnote-3).

Veicot vakcinācijas pret CPV infekciju faktu ievadi Vienotās veselības nozares elektroniskajā informācijas sistēmā, atsevišķi atzīmē kādu no piedāvātajām indikācijām:

* *plānveida vakcinācija (pēc vakcinācijas kalendāra) -* attiecas uz vakcināciju līdz 25 gadiem;
* *paaugstināta riska grupa* - paaugstinātam riskam pakļautie iedzīvotāji;
* *Ukrainas iedzīvotājs* (Ukrainas pilsoņiem pienākas valsts apmaksāta vakcinācija tādā pašā kārtībā kā Latvijas iedzīvotājiem).

|  |
| --- |
| **Lūgums ņemt vērā, ka vakcīnas pret CPV infekciju daudzums iepirkts atbilstoši pieejamajam finansējumam. Tāpēc vakcinācijā ir svarīgi ievērot prioritāro secību un vakcinēt vispirms paaugstinātam riskam pakļautos iedzīvotājus, tad sievietes un vīriešus 25 gadu vecumā un tikai pēc tam sievietes un vīriešus vecumā no 18 līdz 24 gadiem.** |

**Papildu informācija un atbalsts**

Vairāk informācijas par CPV un veiksmīgas komunikācijas veidošanu ar pacientiem varat atrast: [Cilvēka papilomas vīruss | SPKC](https://www.spkc.gov.lv/lv/cilveka-papilomas-viruss)

Kontakttālrunis jautājumiem par CPV vakcināciju 62102614 (darba dienās no plkst. 8:30-17:00), e-pasts jautājumiem par vakcīnu pasūtīšanu vakcinas@spkc.gov.lv.

1. Grozījumi Ministru kabineta 2000. gada 26. septembra noteikumos Nr. 330 “Vakcinācijas noteikumi” ([Vakcinācijas noteikumi](https://likumi.lv/doc.php?id=11215)) 3.4 punktā. [↑](#footnote-ref-1)
2. PRAKTISKAS REKOMENDĀCIJAS VAKCINĀCIJAI PIEAUGUŠAJIEM UN RISKA GRUPU INDIVĪDIEM LATVIJĀ (2024). [↑](#footnote-ref-2)
3. Ministru kabineta 2000. gada 26. septembra noteikumu Nr. 330 “Vakcinācijas noteikumi” 10.2. punkts. [↑](#footnote-ref-3)